ศึก‘เกาหลี’เดือด กองทุนไม่ระคาย
&nbsp;
19 ส.ค. 2554

โพสต์ทูเดย์ — บลจ.เผยเกาหลีเหนือใต้ระอุ ยังไม่กระทบกองทุนเปิดตราสารหนี้ เหตุอัตราผลตอบแทนขึ้นลงปกติ ไม่น่ากังวล
นายอาสา อินทรวิชัย ผู้ช่วยกรรมการผู้จัดการ สายงานกองทุนตราสารหนี้ บริษัทหลักทรัพย์จัดการกองทุน (บลจ.) อยุธยา เปิดเผยว่า สถานการณ์ตึงเครียดจากเหตุปะทะระหว่างเกาหลีเหนือและเกาหลีใต้ไม่ได้กระทบราคาหน่วยลงทุนของกองทุนเปิดตราสารหนี้ที่ลงทุนในตราสารหนี้ต่างประเทศ โดยเฉพาะกองทุนที่ลงทุนพันธบัตรรัฐบาลเกาหลีใต้ โดยการขึ้นลงของอัตราผลตอบแทนของพันธบัตรรัฐบาลเกาหลีใต้ยังเป็นไปอย่างปกติ
ปัจจุบันกองทุนเปิดกรุงศรีโทเทิลรีเทิร์นบอนด์ (KFTRB) ที่เน้นลงทุนตราสารหนี้ทั่วโลก ไม่ได้มีการลงทุนในเอเชียมากนัก โดยส่วนใหญ่ลงทุนในตราสารหนี้ในประเทศสหรัฐอเมริกาเป็นหลัก และไม่ได้ลงทุนในตราสารหนี้ของประเทศเกาหลีใต้เลย
กองทุนเปิดกรุงศรีอลิอันซ์ จีไอ อีเมอร์จิ้ง มาร์เก็ต บอนด์ (KFEMB) ซึ่งเน้นลงทุนตราสารหนี้ในตลาดเกิดใหม่ มีการลงทุนตราสารหนี้ของประเทศเกาหลีใต้ในสัดส่วนที่น้อยมากๆ เพราะพอร์ตส่วนใหญ่อยู่ในบราซิล 50% เม็กซิโก เป็นต้น 
“หากราคาหน่วยลงทุนของกองทุนตราสารหนี้ที่ลงทุนพันธบัตรหรือตราสารหนี้ทั่วโลกปรับตัวลดลง มองว่าไม่น่าจะเกิดจากประเด็นเกาหลี แต่อาจเกิดจากอัตราผลตอบแทนของพันธบัตรสหรัฐขึ้นลงมากกว่า ซึ่งปัญหาของเกาหลียังไม่มีผล และความขัดแย้งของสองประเทศก็มีมานานแล้ว ต้องรอดูต่อไป” นายอาสา กล่าว
นายพงค์ธาริน ทรัพยานนท์ หัวหน้าฝ่ายตราสารหนี้ (ประเทศไทย) บลจ.อเบอร์ดีน กล่าวว่า ราคาพันธบัตรรัฐบาลเกาหลีใต้ขึ้นลงน้อยมาก มองว่าปัญหาของสองประเทศยังไม่ถึงระดับความเสี่ยงที่อเบอร์ดีนกังวล โดยปีหน้าให้น้ำหนักที่เศรษฐกิจสหรัฐ ความเสี่ยงของหนี้กลุ่มยุโรปและเงินเฟ้อของจีน
สำหรับกองทุนเปิดอเบอร์ดีน อีเมอร์จิ้ง ออพพอร์ทูนิตี้ส์ บอนด์ ฟันด์ (AEOB) ซึ่งเน้นลงทุนในตราสารหนี้ของตลาดเกิดใหม่ไม่มีการลงทุนในพันธบัตรของเกาหลีใต้เลย พอร์ตลงทุนหลักๆ อยู่ในเม็กซิโก อินโดนีเซีย รัสเซียและบราซิล 
ก่อนหน้านี้ บลจ.อเบอร์ดีน กล่าวว่า พอร์ตการลงทุนของกองทุนดังกล่าวในปัจจุบันกว่า 40% อยู่ในละตินอเมริกา 30% อยู่ที่ยุโรปและแอฟริกา 16% 
ดังนั้น ราคาหน่วยลงทุนของกองทุน AEOB ในวันที่ 23 พ.ย. 2553 ซึ่งเป็นวันที่เกาหลีเหนือและใต้มีการยิงกันเกิดขึ้นนั้นไม่ได้เปลี่ยนแปลงมากนัก ณ วันที่ 22 พ.ย. อยู่ที่ 11.5782 บาทต่อหน่วย และวันที่ 25 พ.ย. อยู่ที่ 11.7227 บาทต่อหน่วย
ทั้งนี้ ในช่วงเวลาเดียวกันกองทุน เปิดเอ็มเอฟซี โกลบอล ออพพอร์ทูนิตี้ บอนด์ ฟันด์ (MGB) จาก 10.6329 บาท ต่อมาอยู่ที่ 10.6503 บาทต่อหน่วย กองทุน เปิดกรุงศรีโทเทิลรีเทิร์นบอนด์ (KFTRB) จาก 9.9109 บาทต่อหน่วยมาอยู่ที่ 9.8808 บาทต่อหน่วย กองทุน ทุนเปิดกรุงศรีอลิอันซ์ จีไอ อีเมอร์จิ้ง มาร์เก็ต บอนด์ (KFEMB ) จาก 11.4323 บาทต่อหน่วย มาอยู่ที่ 11.30.92 บาทต่อหน่วย เป็นต้น